钦定古今图书集成/明伦汇编/官常典/第619卷 > 《柳州刺史谢上表》李吉甫
## 钦定古今图书集成/明伦汇编/官常典/第619卷 > 《柳州刺史谢上表》李吉甫

伏惟陛下光被之德，道已洽于区中；忧济之勤，心每
遍于天下。常以万邦共理，必藉于循良；一物不遗，尚
延于愚恳。假臣宠渥，重领方州，驽骀复效于驰驱，枯
朽更同于华秀。臣闻潢污易竭，徒有朝宗之愿；犬马
无识，犹知恋主之诚。揣分则然，惟天所鉴。况臣昔因
左官，一纪于外，子牟驰心于魏阙，汲黯注意于汉庭。
岂伊非夫，独无斯恋。去就者，荣辱之主，朝廷者，仕进之源，臣子之宜，忠贞所志。臣虽心同犬马，而分比潢
污；幸蹑康衢，而意悲往蹇。臣之此诚，口不能谕，意欲
自达，文非尽言，此臣所以自咎自伤，恨乖志愿。犹冀
苦心励节，上奉诏条，惠寡安贫，下除人瘼，恭宣皇化，
少荅鸿私。